## Rješenje kojim se trgovačkom društvu Erste & Steiermärkische Bank d.d., Rijeka, odobrava se Prospekt o privatnoj ponudi za prodaju 918.862 redovnih dionica na ime, ukupne nominalne vrijednosti 91.886.200,00 kuna, pojedinačne nominalne vrijednosti 100,00 kuna po dionici, po cijeni od 400,00 kn po dionici

### NN 132/2006 (6.12.2006.), Rješenje kojim se trgovačkom društvu Erste & Steiermärkische Bank d.d., Rijeka, odobrava se Prospekt o privatnoj ponudi za prodaju 918.862 redovnih dionica na ime, ukupne nominalne vrijednosti 91.886.200,00 kuna, pojedinačne nominalne vrijednosti 100,00 kuna po dionici, po cijeni od 400,00 kn po dionici

# Hrvatska agencija za nadzor financijskih usluga

**2973**

Sukladno odredbama članka 15. stavka 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) i članka 22. stavka 4. u svezi s odredbom članka 26. stavka 2.
Zakona o tržištu vrijednosnih papira (»Narodne novine«, broj 84/02), temeljem
zahtjeva trgovač­kog društva Erste & Steiermärkische Bank d.d., Rijeka, za
odobrenje Prospekta o privatnoj ponudi dionica, Uprava Hrvatske agencije za
nadzor financijskih usluga, na sjednici održanoj 30. studenoga 2006. godine,
donijela je

## RJEŠENJE

### O ODOBRENJU PROSPEKTA O PRIVATNOJ PONUDI

1. Trgovačkom društvu Erste & Steiermärkische Bank d.d., Rijeka, odobrava se
Prospekt o privatnoj ponudi za prodaju 918.862 redovnih dionica na ime, ukupne
nominalne vrijednosti 91.886.200,00 kuna, pojedinačne nominalne vrijednosti
100,00 kuna po dionici, po cijeni od 400,00 kn po dionici.
2. Ovo rješenje objavit će se u »Narodnim novinama«.

```
Obrazloženje
```

Trgovačko društvo Erste & Steiermärkische Bank d.d., Rijeka, Jadranski trg 3a
(dalje u tekstu: Izdavatelj), podnijelo je 10. listopada 2006. godine, Hrvatskoj
agenciji za nadzor financijskih usluga (dalje u tekstu: Agencija), Zahtjev za
odobrenje Prospekta o privatnoj ponudi dionica (dalje u tekstu: Prospekt) te
priloge, temeljem odredaba čl. 32. st. 4. i čl. 22. st. 1. Zakona o tržištu
vrijednosnih papira (dalje u tekstu: Zakon) te čl. 2. st. 2. i čl. 3. st. 1.
Pravilnika o sadržaju zahtjeva i prilozima za odobrenje prospekta i skraćenom
prospektu (»Narodne novine«, broj 118/03, dalje u tekstu: Pravilnik).
Uvidom u sadržaj Zahtjeva i dostavljene priloge utvrđeno je da sadržaj Zahtjeva
nije u potpunosti u skladu s odredbama čl. 2. st. 1. Pravilnika i da nisu
dostavljeni svi prilozi iz odredbe čl. 2. st. 1. Pravilnika, pa je Agencija,
pismenom od 23. listopada 2006. pozvala Izdavatelja da izmijeni i dopuni Zahtjev
i dostavi dodatnu dokumentaciju. Izdavatelj je 16. listopada 2006. dostavio
izmijenjen i dopunjen zahtjev i dodatnu dokumentaciju, sukladno navedenim
odredbama Zakona i Pravilnika.
U provedenom postupku utvrđeno je da je Glavna skupština Izdavatelja 2. kolovoza
2006. donijela Odluku o povećanju temeljnog kapitala ulozima, privatnom ponudom,
nakon čega je, upisom povećanja temeljnog kapitala Izdavatelja u sudski
registar, Izdavatelj izdao 1.891.782 redovnih dionica na ime privatnom ponudom,
te su sve dionice (100% izdanja), u predviđenom roku, po cijeni izdanja, upisane
i uplaćene od strane institucionalnog ulagatelja i većinskog dioničara,
financijske institucije: društva Erste Bank der Ősterrei­chischen Sparkassen AG,
koje je osnovano i koje posluje u skladu s propisima Republike Austrije, sa
sjedištem u Beču, Graben 21 (dalje u tekstu: Većinski dioničar). Cijena koju je
većinski dioničar platio za dionice stečene u postupku povećanja temeljnog
kapitala bila je 400,00 (četiristo) kn po dionici.
Sukladno navedenoj Odluci o povećanju temeljnog kapitala, Izdavatelj i Većinski
dioničar sklopili 2. kolovoza 2006. Ugovor u korist trećih, preostalih dioničara
Banke, upisanih u registar dionica kod Središnje depozitarne agencije na dan
donošenja Odluke o povećanju temeljnog kapitala kao imatelja dionica Izdavatelja
(»Ovlašteni dioničari«), na temelju kojeg Ovlašteni dioničari izravno stječu
pravo prema Većinskom dioničaru da im Većinski dioničar, pod jednakim uvjetima
za sve Ovlaštene dioničare, proda dionice koje je stekao na temelju Odluke o
povećanju temeljnog kapitala Izdavatelja, po cijeni po kojoj ih je stekao,
razmjerno postotku dionica pojedinog Ovlaštenog dioničara Izdavatelja na dan
upisa povećanja temeljnog kapitala u sudski registar, u odnosu na temeljni
kapital Izdavatelja prije njegova povećanja na osnovi ove Odluke, a na način da
svakih sedam dionica koje Ovlašteni dioničar ima na dan 02. kolovoza 2006, daje
pravo Ovlaštenom dioničaru na kupovinu jedne dionice. Ovlašteni dioničari koji
raspolažu s manje od sedam dionica mogu svoje pravo kupovine prenijeti na drugog
Ovlaštenog dioničara ili to pravo koristiti zajedno s drugim Ovlaštenim
dioničarom. Uvidom u Ugovor u korist trećih, utvrđeno je da će Ovlašteni
dioničari moći kupiti najviše 918.862 dionice, koliko na njih otpada, s obzirom
na to da drže 6.432.037 dionica.
Sukladno odredbi čl. 32. st. 4. Zakona, izdavatelj je obvezan izraditi prospekt
o privatnoj ponudi, kada poziv na upis vrijednosnih papira upućuje samo
institucionalnim ulagateljima, pa jedan ili više institucionalnih ulagatelja
upišu i uplate sve vrijednosne papire tog izdanja, s namjerom da ih u roku
kraćem od godine dana ponude na prodaju osobama koje nisu institucionalni
ulagatelji.
Razdoblje prihvata ponude i uplate dionica na koje se odnosi ovaj Prospekt
trajat će petnaest dana od dana objave ponude u »Narodnim novinama« (s tim da će
ponuda biti dostavljena i svim ovlaštenim dioničarima). U tom će roku, Ovlašteni
dioničari koji žele prihvatiti ponudu većinskog dioničara, biti u obvezi
dostaviti obavijest o tome punomoćniku Većinskog dioničara, Odvjetničkom društvu
Porobija & Porobija, Galeria Importanne, Iblerov trg 10/VII, p.p. 92, 10 000
Zagreb, te mu dostaviti popunjeni i potpisani Ugovor o prodaji dionica u četiri
primjerka i dokaz o uplati kupovne cijene. Kod navedenog punomoćnika, Ovlaštenim
dioničarima bit će dostupan prospekt koji će moći tamo i preuzeti. Većinski
dioničar će, nakon što ovjeri potpis uprave, dostaviti jedan primjerak Ugovora o
prodaji na provedbu u Središnju depozitarnu agenciju d.d., Zagreb, a drugi
primjerak dostaviti na adresu Ovlaštenog dioničara.
Uvidom u dostavljeni Prospekt utvrđeno je da je isti potrebno izmijeniti i
dopuniti, pa je Agencija 6. studenoga 2006. zatražila odgovarajuće izmijene i
dopune prospekta, nakon čega je Izdavatelj, 21. studenoga 2006, dostavio
izmijenjen i dopunjen prospekt, na način kako je to od njega zatraženo.
Uz Zahtjev, Izdavatelj je uplatio naknadu i administrativnu pristojbu, sukladno
odredbama članka 4. stavka 2. točke 1. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06).
Kako su Zahtjevu Izdavatelja priloženi svi prilozi propisani Pravilnikom, te
kako podneseni Prospekt sadrži sve podatke iz članka 26. stavka 2. Zakona,
Agencija je, sukladno odredbi članka 22. stavka 4. Zakona odlučila kao u točki
1. izreke.
Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«, pa je
stoga odlučeno kao u točki 2. izreke.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/36
Urbroj: 326-111/06-11

Predsjednik Uprave
**Ante Samodol**, v. r.

Rješenje, NN 132/2006-2973
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)